钦定古今图书集成/理学汇编/字学典/第056卷 > 《明赵宧光金石林绪论》 > 《壁书飞白萧字赞》李约
## 钦定古今图书集成/理学汇编/字学典/第056卷 > 《明赵宧光金石林绪论》 > 《壁书飞白萧字赞》李约

梁侍中萧子云书，祖述锺、王，备该众体，始变蔡、张二
王，飞白古法，妙绝冠时。虽名存传记，而迹绝简素，惟
建邺古壁，馀此“萧”字焉。韩晋公鉴古善书，闻之嗟异，
迁之南徐，置于海榴堂座右之壁。余后获之，载以入
洛。书之故实，事之本末，中书舍人张公、崔监察备撰
记详焉。余少好图书，耽嗜奇古，由此虽志业不立，而
“性莫能迁。非不干求爵禄，心懵时事，以与名疏，非欲
乖时好尚，养痾守独，所见遂僻，僻则僻矣。与夫酣湎声妓，并走权利者，俱亡羊也。亡则孰多？”余每阅翫此
迹，而图书之光，如逢古人，似得良友，加以琴酒静畅，
书斋昼闲，荣富贱贫，是日何在？至若寻翰墨轻浓之
势，穷点画分布之能，与日弥深，随见逾妙。嗟夫！昔贤
垂不朽之艺，知传宝于后世。后人睹妙绝之迹，见得
意于当时，名齐日月，情契古今。传曰：“游于艺，艺可已
乎？”知者相贺。比获《兰亭》之书，世情观之，未若野人之
块，不阙于世，在世为无用之物。苟适余意于余，则有
用巳多。乃作赞曰：“昔创飞白，蔡氏所得。起于垩帚，播
于翰墨。张王继作，子云精极。壁昏蜃素，墨古池色。翻
飞露白，乍轻乍浓。翠箔映雪，罗衣从风。崩云委地，游
雾萦空。拨剌势动，蟉蟠气雄。昆池骇鲸，时门斗龙。攒
毫叠孔，或横或纵。层层阵云，森森古松。君子况德，高
人比踪。抱素自洁，含章内融。逸疑方外，纵在矩中。密
而不离，疏而有容。艺通造化，比象无穷。子云臣梁，萧
字逾”贵。点画均丰，姿形端异。迹绝茧素，名空传记。明
征褒贬，惟此一字。